Apstiprināšanas pieteikuma publikācija attiecībā uz produkta specifikācijas grozījumiem, kas nav maznozīmīgi, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 244/02)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMIEM, KAS NAV MAZNOZĪMĪGI, AIZSARGĀTA CILMES VIETAS NOSAUKUMA VAI AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“PAPRIKA ŽITAVA” / “ŽITAVSKÁ PAPRIKA”

ES Nr.: PDO-SK-1024-AM01 – 17.8.2018.

ACVN (X) AĢIN ( )

1. Pieteikuma iesniedzēja grupa un tās likumīgās intereses

Pieteikuma iesniedzēja grupa

Likumīgās intereses

Grozījuma pieteikuma iesniedzēja grupa ir tā pati grupa, kas iesniegusi “Paprika Žitava” / “Žitavská paprika” reģistrācijas pieteikumu.

Grupas nosaukums “CAPSICUM” – paprikas audzētāju, ražotāju un pārstrādātāju apvienība Grupas tips Fiziska vai juridiska persona (norādīt pielikumā zem pamatojuma) Dalībnieki Ražotājs(-i), audzētājs(-i) Adrese “CAPSICUM” – paprikas audzētāju, ražotāju un pārstrādātāju apvienība 951 31 Močenok No 655 Valsts Slovākija Tālr.: +421 917666306 E-pasts(-i): kolesar@maspoma.sk

2. Dalībvalsts vai trešā valsts

Slovākija

3. Produkta specifikācijas punkts, uz kuru attiecas grozījums vai grozījumi

☒ Produkta nosaukums

☒ Produkta apraksts

☐ Ģeogrāfiskais apgabals

☐ Izcelsmes apliecinājums

☒ Ražošanas metode

☒ Saikne

☐ Marķējums

☐ Cits [norādīt]

4. Grozījuma vai grozījumu veids

☒ Ar reģistrētu ACVN vai AĢIN apzīmēta produkta specifikācijas grozījumi, kurus nevar uzskatīt par maznozīmīgiem saskaņā ar Regulas (ES) Nr. 1151/2012 53. panta 2. punkta trešo daļu

☐ Ar reģistrētu ACVN vai AĢIN apzīmēta produkta specifikācijas grozījumi, kurus nevar uzskatīt par maznozīmīgiem saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts

5. Grozījumi

Produkta nosaukums

Grozījums

(produkta specifikācijas un vienotā dokumenta grozījums)

“PAPRIKA ŽITAVA” / “ŽITAVSKÁ PAPRIKA”

Pamatojums

Iedaļā “Produkta nosaukums” teksts par nosaukuma lingvistisko izcelsmi ir dzēsts, jo 1. iedaļā jāietver tikai ģeogrāfiskās izcelsmes norādes nosaukums.

Produkta apraksts

Grozījums

(produkta specifikācijas un vienotā dokumenta grozījums)

Fizikālās un ķīmiskās īpašības

Sākotnējais teksts:

“Vizuālais izskats: viendabīgs pulveris, kurā sīko daļiņu saturs ir tik augsts un malums tik smalks, ka visu pulveri var izsijāt caur sietu ar 0,5 mm lielām acīm. Krāsa: gaiša, oranžsarkana (pigmentu saturs – vismaz 3,6 g/kg-1 jeb 120 ASTA paprikas sausnā). Taukvielu saturs: 9–11 %. Koppelnu saturs: nepārsniedz 7,00 %. Hlorūdeņražskābē nešķīstošas pelnvielas: nepārsniedz 0,70 %.”

Jaunais formulējums:

“Vizuālais izskats: viendabīgs pulveris, kura malums ir pietiekami smalks, lai 95 % pulvera varētu izsijāt caur sietu ar 0,5 mm lielām acīm. Krāsa: gaiša, oranžsarkana (pigmentu saturs – vismaz 2,88 g/kg-1 jeb 96 ASTA paprikas sausnā). Taukvielu saturs: 8–12 %. Koppelnu saturs: nepārsniedz 8,00 %. Hlorūdeņražskābē nešķīstošas pelnvielas: nepārsniedz 1 %.”

Pamatojums

Produkta apraksta iedaļā par fizikālajām/ķīmiskajām īpašībām ar šo ir koriģētas robežvērtības šādiem parametriem:

“Izskats, krāsa, taukvielu saturs, koppelnu saturs un hlorūdeņražskābē nešķīstošas pelnvielas.”

Attiecībā uz izskata parametru ieteicams dzēst tekstu “kurā sīko daļiņu saturs ir tik augsts” un samazināt minimālo daļu, ko var izsijāt caur sietu ar 0,5 mm lielām acīm.

Tas vajadzīgs, lai novērstu to, ka dažādi papriku sēklu daudzumi ietekmē maluma smalkumu. Kā arī saskaņā ar konkrētiem nosacījumiem laboratoriskajā testēšanā galaprodukta malšanas, sijāšanas un homogenizācijas precīzajam tehnoloģiskajam procesam nav jānodrošina, ka visu pulveri var izsijāt caur sietu ar 0,5 mm lielām acīm (pieņemot, ka datu nenoteiktība sijāšanas testos arī ir ņemta vērā).

Jaunais izskata parametrs

“Vizuālais izskats: viendabīgs pulveris, kura malums ir pietiekami smalks, lai 95 % pulvera varētu izsijāt caur sietu ar 0,5 mm lielām acīm.”

Runājot par krāsu parametru, ieteicams norādīt negatīvu pielaidi 20 % apmērā attiecībā uz sākotnējo vērtību 3,6 g/kg-1 jeb 120 ASTA.

Tas ir saistīts ar augu krāsvielas kapsantīna dabisko samazināšanos, kas notiek paprikas uzglabāšanas laikā. Izveidojot šo pielaidi, ir paredzēts novērst jebkādu nelabvēlīgu klimatisko apstākļu negatīvo ietekmi augšanas gada laikā uz sākotnējo dabiskās krāsvielas daudzumu paprikā. Ir izmainīts arī krāsas parametrs sakarā ar izmaiņām to audzēto paprikas šķirņu klāstā, kas minētas 3.3. punktā.

Jaunais krāsas parametrs

“Krāsa: gaiša, oranžsarkana (pigmentu saturs – vismaz 2,88 g/kg-1 jeb 96 ASTA paprikas sausnā).”

Attiecībā uz taukvielu satura parametru ieteikts paplašināt taukvielu satura diapazonu no 9–11 % līdz 8–12 %

sakarā ar izmaiņām to audzēto paprikas šķirņu klāstā, kas minētas 3.3. punktā.

Jaunais taukvielu satura parametrs

“Taukvielu saturs: 8–12 %.”

Attiecībā uz koppelnu satura parametru ir ierosināts palielināt maksimālo vērtību no 7 % līdz 8 %

sakarā ar izmaiņām to audzēto paprikas šķirņu klāstā, kas minētas 3.3. punktā.

Jaunais koppelnu satura parametrs

“Koppelnu saturs: nepārsniedz 8 %.”

Attiecībā uz hlorūdeņražskābē nešķīstošu pelnvielu parametru ir ierosināts palielināt maksimālo vērtību no 0,70 % līdz 1 %

sakarā ar izmaiņām to audzēto paprikas šķirņu klāstā, kas minētas 3.3. punktā.

Jaunais hlorūdeņražskābē nešķīstošu pelnvielu parametrs

“Hlorūdeņražskābē nešķīstošas pelnvielas: nepārsniedz 1 %.”

Ražošanas metode

Grozījums

(produkta specifikācijas un vienotā dokumenta grozījums)

3.3. Izejvielas (tikai pārstrādātiem produktiem)

Izejvielu iedaļā ir ierosināts dzēst kultivēto papriku šķirnes, t. i., dzēst pirmo rindkopu un otrās rindkopas pirmo teikumu:

““Paprika Žitava” / “Žitavská paprika” ražošanai drīkst izmantot tikai šādu šķirņu maisījumu: ‘Dvorská’, ‘Kolora’, ‘Kora Zel’, ‘Žitavská’, ‘Karkulka’, ‘Hodonínska sladká vzpriamená’, ‘Irokez’, ‘Rubin’, ‘Czárdás’, ‘Kármin’ un ‘Szegedi 80’. Visu šo šķirņu izcelsme ir noteiktajā ģeogrāfiskajā apgabalā. “Paprika Žitava” / “Žitavská paprika” ražošanā izmanto vai nu visu šo šķirņu paprikas maisījumu, vai arī papriku, kas izaudzēta, izmantojot tikai daļu no šīm šķirnēm. Pārdošanas līgumā papriku audzētāji deklarē, ka tie audzē tikai minēto šķirņu papriku, kā par to liecina sēklu iepirkumi.”

Un tiek pievienots šāds teksts:

“Lai garantētu produkta izcelsmi un produkcijas kontroli, “Paprika Žitava” / “Žitavská paprika” ražošanai paredzētās paprikas jāaudzē, jānovāc un jāapstrādā 4. iedaļā aprakstītajā ģeogrāfiskajā apgabalā. Paprikas audzētājiem ir atļauts izvēlēties vēlamās šķirnes no to reģistrēto šķirņu saraksta, kas audzētas Donavas līdzenumā.”

Pamatojums

To dara, lai nodrošinātu, ka paprikas audzētājiem ir atļauts izvēlēties vēlamās šķirnes no to reģistrēto šķirņu saraksta, kas audzētas Donavas līdzenumā.

Lai ražotu “Paprika Žitava” / “Žitavská paprika”, tiek izmantots šo noteiktajā ģeogrāfiskā apgabalā audzēto šķirņu maisījums, kurš saglabā produkta īpašības, kas izklāstītas produkta aprakstā.

Iepriekšējā redakcija bija šāda:

““Paprika Žitava” / “Žitavská paprika” ražošanai drīkst izmantot tikai šādu šķirņu maisījumu: ‘Dvorská’, ‘Kolora’, ‘Kora Zel’, ‘Žitavská’, ‘Karkulka’, ‘Hodonínska sladká vzpriamená’, ‘Irokez’, ‘Rubin’, ‘Czárdás’, ‘Kármin’ un ‘Szegedi 80’. Visu šo šķirņu izcelsme ir noteiktajā ģeogrāfiskajā apgabalā. “Paprika Žitava” / “Žitavská paprika” ražošanā izmanto vai nu visu šo šķirņu paprikas maisījumu, vai arī papriku, kas izaudzēta, izmantojot tikai daļu no šīm šķirnēm. Pārdošanas līgumā papriku audzētāji deklarē, ka tie audzē tikai minēto šķirņu papriku, kā par to liecina sēklu iepirkumi. Lai nemazinātu augļu kvalitāti, brīdī, kad papriku novāc ar rokām, veic tās vizuālu kvalitātes pārbaudi. Novāc tikai pilnīgi ienākušos augļus, kuros ir augsts pigmentu saturs. Ienākušos augļu ražas novākšana sākas septembrī un turpinās līdz oktobra beigām. Ir svarīgi, lai novākšanas laikā augļiem nebūtu nekādu mehānisku bojājumu. Izejvielas kvalitāti regulāri pārbauda un reģistrē paprikas pulvera ražošanas ķēdes sākumā, tās laikā un beigās.”

Jaunais teksts:

“Lai garantētu produkta izcelsmi un produkcijas kontroli, “Paprika Žitava” / “Žitavská paprika” ražošanai paredzētās paprikas jāaudzē, jānovāc un jāapstrādā 4. iedaļā aprakstītajā ģeogrāfiskajā apgabalā. Paprikas audzētājiem ir atļauts izvēlēties vēlamās šķirnes no to reģistrēto šķirņu saraksta, kas audzētas Donavas līdzenumā. Lai nemazinātu augļu kvalitāti, brīdī, kad papriku novāc ar rokām, veic tās vizuālu kvalitātes pārbaudi. Novāc tikai pilnīgi ienākušos augļus, kuros ir augsts pigmentu saturs. Ienākušos augļu ražas novākšana sākas septembrī un turpinās līdz oktobra beigām. Ir svarīgi, lai novākšanas laikā augļiem nebūtu nekādu mehānisku bojājumu. Izejvielas kvalitāti regulāri pārbauda un reģistrē paprikas pulvera ražošanas ķēdes sākumā, tās laikā un beigās.”

Saikne

Grozījums

(produkta specifikācijas un vienotā dokumenta grozījums)

5.2. Produkta specifika

Sākotnējais teksts:

“Paprikas šķirnēm, kas iegūtas selekcijas un uzlabošanas ceļā, raksturīgs zems taukvielu saturs un samērā augsts cukuru saturs; tas piešķir produktam “Paprika Žitava” / “Žitavská paprika” tā garšu un oranžsarkano krāsu. Lai paprika saglabātu visas tai raksturīgās organoleptiskās īpašības, nākas izmantot tradicionālu paprikas pārstrādes paņēmienu – malšanu “krāsojošās dzirnās” – un optimālu transportēšanas paņēmienu ar uzglabāšanu. Produktam “Paprika Žitava” / “Žitavská paprika” tipiskā oranžsarkanā krāsa ir saistīta ar izejvielas (paprikas augļa) sevišķajām īpašībām, kā arī tradicionālo malšanas paņēmienu, kas nebojā produktu.”

Jaunais teksts:

“Paprikas šķirnēm, kas audzētas noteiktajā ģeogrāfiskajā apgabalā, raksturīgs zems taukvielu saturs un samērā augsts cukuru saturs; tas piešķir produktam “Paprika Žitava” / “Žitavská paprika” tā garšu un oranžsarkano krāsu. Lai paprika saglabātu visas tai raksturīgās organoleptiskās īpašības, nākas izmantot tradicionālu paprikas pārstrādes paņēmienu – malšanu “krāsojošās dzirnās” – un optimālu transportēšanas paņēmienu ar uzglabāšanu. Produktam “Paprika Žitava” / “Žitavská paprika” tipiskā oranžsarkanā krāsa ir saistīta ar izejvielas (paprikas augļa) sevišķajām īpašībām, kā arī tradicionālo malšanas paņēmienu, kas nebojā produktu.”

Pamatojums

Pēc 3.3. iedaļas grozīšanas tiek grozīts 5. iedaļas 2. punkta 1. apakšpunkta pirmais teikums, aizstājot sākotnējo tekstu “Paprikas šķirnēm, kas iegūtas selekcijas un uzlabošanas ceļā” ar šādu: “Paprikas šķirnēm, kas audzētas noteiktajā ģeogrāfiskajā apgabalā”.

VIENOTS DOKUMENTS

“PAPRIKA ŽITAVA” / “ŽITAVSKÁ PAPRIKA”

ES Nr.: PDO-SK-1024-AM01 – 17.8.2018

ACVN (X) AĢIN ( )

1. Nosaukums

“Paprika Žitava” / “Žitavská paprika”

2. Dalībvalsts vai trešā valsts

Slovākija

3. Lauksaimniecības produkta vai pārtikas produkta apraksts

3.1. Produkta veids

1.8. grupa. Citi Līguma I pielikumā minētie produkti (garšvielas u. c.)

3.2. Apraksts par produktu, uz kuru attiecas 1. punktā minētais nosaukums

Produkts “Paprika Žitava” / “Žitavská paprika” ir pulveris, ko iegūst, samaļot Donavas līdzenumā audzētas Capsicum ģints paprikas žāvētus augļus, kurus novāc neskartus, kad tie ir nogatavojušies, un apstrādā saskaņā ar īpašu novāktās ražas sagatavošanas paņēmienu.

Produkts “Paprika Žitava” / “Žitavská paprika” tipiski košo krāsojumu iegūst pēdējā malšanas posmā, kurā izmanto tā sauktās “krāsojošās dzirnas”: spiediena iespaidā temperatūra ceļas un sēklās ietilpstošā eļļa atbrīvojusies piešķir pulverim raksturīgu oranžsarkanu krāsu.

Organoleptiskās īpašības

Smarža: patīkama, atgādina dārzeņus, svaiga, ar Capsicum ģints augu aromāta niansi.

Garša: izteikti maiga, bez rūgtenuma, atgādina svaigus Capsicum ģints augus.

Fizikālās un ķīmiskās īpašības

Vizuālais izskats: viendabīgs pulveris, kura malums ir pietiekami smalks, lai 95 % pulvera varētu izsijāt caur sietu ar 0,5 mm lielām acīm.

Krāsa: gaiša, oranžsarkana (pigmentu saturs – vismaz 2,88 g/kg-1 jeb 96 ASTA paprikas sausnā).

Sausna: vismaz 90 %.

Taukvielu saturs: 8–12 %.

Koppelnu saturs: nepārsniedz 8,00 %.

Hlorūdeņražskābē nešķīstošas pelnvielas: nepārsniedz 1 %.

Masas procentos izteikts kapsaicīna saturs sausnā: 0,01–0,029 %.

Paprikas pulveris nedrīkst saturēt nekādas piedevas. Kopējais mitrums dabiski ietilpst augļa starpšūnu telpā.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Lai garantētu produkta izcelsmi un produkcijas kontroli, “Paprika Žitava” / “Žitavská paprika” ražošanai paredzētās paprikas jāaudzē, jānovāc un jāapstrādā 4. iedaļā aprakstītajā ģeogrāfiskajā apgabalā. Paprikas audzētājiem ir atļauts izvēlēties vēlamās šķirnes no to reģistrēto šķirņu saraksta, kas audzētas Donavas līdzenumā.

Lai nemazinātu augļu kvalitāti, brīdī, kad papriku novāc ar rokām, veic tās vizuālu kvalitātes pārbaudi. Novāc tikai pilnīgi ienākušos augļus, kuros ir augsts pigmentu saturs. Ienākušos augļu ražas novākšana sākas septembrī un turpinās līdz oktobra beigām. Ir svarīgi, lai novākšanas laikā augļiem nebūtu nekādu mehānisku bojājumu. Izejvielas kvalitāti regulāri pārbauda un reģistrē paprikas pulvera ražošanas ķēdes sākumā, tās laikā un beigās.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Lai garantētu produkta izcelsmi un produkcijas kontroli, “Paprika Žitava” / “Žitavská paprika” ražošanai paredzētās paprikas jāaudzē, jānovāc un jāapstrādā 4. iedaļā aprakstītajā ģeogrāfiskajā apgabalā.

Viss ražošanas process norisinās tikai noteiktajā ģeogrāfiskajā apgabalā, un tajā ietilpst šādi posmi:

audzēšana,

novākšana un novāktās ražas apstrāde,

žāvēšana,

malšana.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Lai garantētu produkta izcelsmi un produkcijas kontroli, “Paprika Žitava” / “Žitavská paprika” sagatavošana pārdošanai un iepakošana jāveic 4. iedaļā minētajā ģeogrāfiskajā apgabalā; tas ļauj arī nodrošināt, ka paprika, transportējot to neiepakotu, netiek pakļauta mitruma iedarbībai, jo citādi pazeminātos tās kvalitāte un mainītos tās specifiskās īpašības.

Produkta “Paprika Žitava” / “Žitavská paprika” iepakojuma materiāli ir papīrs, polietilēns, poliesteris un alumīnijs; šādu iepakojumu gaiscaurlaidībai jābūt zemākai par 10 cm3/m2/dienā/0,1 MPa, bet ūdens tvaiku caurlaidībai – zemākai par 10 g/m2/dienā, lai produkts uzglabāšanas laikā saglabātu kvalitāti un specifiskās īpašības.

3.6. Ar reģistrēto nosaukumu apzīmētā produkta marķēšanas īpašie noteikumi

Ražotāji, kas ievēro produkta specifikācijas noteikumus, nosaukumu “Paprika Žitava” / “Žitavská paprika” var izmantot marķēšanai, reklāmai un mārketingam. Uz etiķetēm, ar kurām apzīmē produktu, jābūt norādei “chránené označenie pôvodu” (aizsargāts cilmes vietas nosaukums) vai akronīmam “CHOP” (ACVN), kuram līdzās ir Eiropas Savienības simbols.

4. Ģeogrāfiskā apgabala īsa definīcija

Ģeogrāfiskais apgabals, kurā produkta “Paprika Žitava” / “Žitavská paprika” ražošanai paredzēto papriku audzē un pārstrādā, atrodas Donavas līdzenumā pie Vāhas, Hronas un Nitras upes grīvas un Mazās Donavas un Žitavas baseinā. Austrumos un ziemeļos apgabals sasniedz Donavas baseina augstienes, rietumos stiepjas gar Mazo Karpatu kalnu grēdu, bet dienvidos to norobežo Donava. Apgabals pamatā aptver visu Donavas līdzenumu.

5. Saikne ar ģeogrāfisko apgabalu

5.1. Ģeogrāfiskā apgabala specifika

Donavas līdzenums ir vistālāk uz ziemeļiem esošais apgabals, kurā vēl ir rentabli audzēt tādus siltummīļus augus kā paprika un pipari. Gadā apgabalā reģistrē 70 dienas, kad temperatūra sasniedz 25 °C. Kultivējamās platības atrodas 150–250 metru augstumā virs jūras līmeņa, un vidējā temperatūra no maija līdz septembrim ir 17,4 °C. Gada nokrišņu daudzums ir 500–600 mm. Vietējam klimatam raksturīgas karstas un sausas vasaras. Augsnes apakškārtu veido neogēna perioda māls, grants un smilts. Augšņu auglība ir ļoti laba.

Audzēšanas metode. Pamatojoties uz savu zinātību un pieredzi, kas uzkrāta gadu gaitā kopš paprikas audzēšanas sākuma, dārzeņkopjiem ir izdevies uzlabot reģiona vietējās šķirnes. Tā kā paprika ir siltummīlis augs, tai ir ilgs veģetācijas periods un tā aiziet bojā, kad temperatūra noslīd līdz –2 °C. Slovākijā to sēj tieši āra platībās vai audzē no siltumnīcās vai segtajās platībās audzētiem stādiem, pārpiķējot tos āra platībās aptuveni maija vidū un ievērojot 60 × 30 cm lielu stādījumu biezību. Ja iestājas sausums un augsnes mitruma līmenis noslīd zem 55 %, stādījumus apūdeņo.

Sagatavošana pēc ražas novākšanas. Paprikas augļus ievieto tīklveida maisos vai caurumotās kastēs, novietojot augļus vienu virs otra un izkārtojot tos tā, lai starp tiem brīvi cirkulētu gaiss un tie nedeformētos.

Augļu nogatavošanās pēc ražas novākšanas ir ļoti svarīga, jo 2–5 nedēļu laikā pēc novākšanas fermentācijas procesi augļos dara to krāsu košāku un piešķir tiem raksturīgo garšu un smaržu.

Žāvēšana. Paprikas augļus attīra apaļas tvertnes mazgāšanas iekārtā un šķiro uz transportiera lentas tā, lai līdz procesa nākamajam posmam nokļūtu vienīgi tīras un slimību vai kaitēkļu neskartas paprikas. Katru papriku gareniski pārgriež uz pusēm. Paprikas žāvē, izmantojot tāda silta gaisa plūsmu, kura temperatūra, paprikām žūstot, samazinās. Ar apdomīgu sagriešanu, žāvēšanu un novietošanu uzglabāšanai papriku pelēšanas iespējas produkta “Paprika Žitava” / “Žitavská paprika” ražošanas laikā tiek maksimāli samazinātas.

Malšana. Sažāvētos paprikas augļus sasmalcina pulverī saskaņā ar tradicionālu paņēmienu – divos posmos, izmantojot rotējošu dzirnveida smalcinātāju. Pirmajā posmā dzirnas ir apgādātas ar sietu, lai atsijātu paprikas pulveri. Smalkais pulveris sakrājas spirālveida transportierī, kas to aizgādā līdz homogenizētājam. Pulveris, kas nav pietiekami smalki samalts, atgriežas atpakaļ smalcinātāja cilindrā. Pēc iziešanas no homogenizētāja sākas otrs malšanas posms, kas noris “krāsojošās dzirnās”, kurās tiek izspiestas pigmentu saturošas eļļas, kas piešķir pulverim optimālo krāsu. Lai paprikas pulveris saglabātu savas garšas īpašības un B un C vitamīna raksturīgo saturu, dzirnas griežas vienīgi ar vismazāko ātrumu, lai ierobežotu temperatūras celšanos. Process beidzas, pulveri izlaižot caur sietu ar 0,5 mm lielām acīm; tas garantē produkta viendabīgumu.

5.2. Produkta specifika

Paprikas šķirnēm, kas audzētas noteiktajā ģeogrāfiskajā apgabalā, raksturīgs zems taukvielu saturs un samērā augsts cukuru saturs; tas piešķir produktam “Paprika Žitava” / “Žitavská paprika” tā garšu un oranžsarkano krāsu. Lai paprika saglabātu visas tai raksturīgās organoleptiskās īpašības, nākas izmantot tradicionālu paprikas pārstrādes paņēmienu – malšanu “krāsojošās dzirnās” – un optimālu transportēšanas paņēmienu ar uzglabāšanu.

Produktam “Paprika Žitava” / “Žitavská paprika” tipiskā oranžsarkanā krāsa ir saistīta ar izejvielas (paprikas augļa) sevišķajām īpašībām, kā arī tradicionālo malšanas paņēmienu, kas nebojā produktu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Produkta specifiskās īpašības ir atkarīgas no ģeogrāfiskā apgabala, tā augsnes un klimata, kā arī no cilvēkresursiem. Dabas apstākļi vistālāk ziemeļos esošajā papriku audzēšanas reģionā apvienojumā ar izejas šķirņu izkopšanu selekcijas darbā un uzlabošanu, kā arī ar tradicionālu agrotehniku un pārstrādes paņēmieniem, ir produkta “Paprika Žitava” / “Žitavská paprika” ražošanu veicinoši faktori. Augstums virs jūras līmeņa, ūdens pārpilnība, augšņu caurlaidība un salīdzinoši nelielais saulaino vasaras dienu skaits nosaka to, ka no bagātīgā cukuru daudzuma, kas uzkrājas paprikas augā, pigmentos pārvēršas ne tik liela daļa, kāda tā ir tajā paprikā, kuru audzē siltākos reģionos; tas nozīmē, ka Žitavas paprikā vairāk cukuru tiek izmantots garšas īpašību veidošanai. Tāpēc produktam “Paprika Žitava” / “Žitavská paprika” ir sevišķi salda smarža un garša. Visi šie apstākļi kopumā ļauj audzēt reģiona vietējo šķirņu papriku, kas produktam “Paprika Žitava” / “Žitavská paprika” piešķir neatkārtojamu krāsu, smaržu un garšu.

Paprikas sagatavošanā pēc ražas novākšanas, žāvēšanā un malšanā tiek likta lietā arī zinātība un prasmes, kas uzkrātas vairāku paaudžu laikā. Audzēšanas apgabala klimatiskie apstākļi ir noteikuši paprikas sagatavošanas paņēmienu pēc ražas novākšanas. Paprikas augļu nogatavošanās pēc novākšanas ir viens no to apstrādes būtiskākajiem posmiem. Tam ir savs pamats, jo nogatavošanās pēc novākšanas nosaka papriku kvalitāti un vairo pigmentu saturu tajās. Lai pigmentu varētu sasmalcināt ar malšanu, tajā ir jābūt vismaz 90 % sausnas.

Papriku audzēšana un pārstrāde ģeogrāfiskajā apgabalā, lai iegūtu produktu “Paprika Žitava” / “Žitavská paprika”, ir aizsākusies XVIII gadsimtā. Lai nodrošinātu paprikas audzēšanu plašos apmēros, šķirnes ievestas no Spānijas un Ungārijas. Spānijas šķirnes vēlamos rezultātus nav devušas, taču slovāku dārzeņkopji, izmantojot Ungārijas šķirnes un ungāru kaimiņu zinātību, kas uzkrāta it īpaši Segedas un Kaločas reģionā, ir radījuši vietējās šķirnes, kuras pielāgojušās reģiona augsnei un klimatam. Labākie dārzeņkopji jaunas vietējās šķirnes izaudzējuši vienkāršā selekcijas darbā. Sākotnēji tās apzīmēja atkarībā no pašvaldības vai saimniecības, kurā tās bija izkoptas, piemēram, ‘Močenská hrubostenná’, ‘Branovská Fekete’, ‘Branovská Ďurica’. Vēlāk šķirņu nosaukumi tika aizgūti no to ūdensteču nosaukumiem, kas šķērsoja reģionu, kurā šo šķirņu audzēšana labi padevās, piemēram, ‘Považská hrubostenná sladká’, ‘Nitrianska tenkostenná sladká’, ‘Dunajská hrubostenná sladká’, ‘Žitavská hrubostenná sladká’, ‘Hodonínska sladká vzpriamená’.

Pirmā rūpnieciska mēroga papriku maltuve, kas piederēja Šmigura ģimenei, savu darbību sāka 1928. gadā. Savukārt 1934. gadā augstražīgu maltuvi ciematā Diakovce ierīkoja Estergomas arhidiecēzes mantzinis Holub kungs. Citas maltuves tika pakāpeniski uzbūvētas tādās vietās kā Hurbanovo, Nové Zámky un Dvory nad Žitavou.

Pagājušā gadsimta 50. gados sākās intensīvāks šķirņu uzlabošanas darbs, lai būtu pieejamas reģiona apstākļiem pielāgotas šķirnes. Audzēt sāka pirmās šķirnes ar noteiktu ģenētisko mantojumu – ‘Karkulka’ un ‘Agronomka’. Šķirņu uzlabošana, ko veica ar īpašu mērķi – izmantot apstiprinātas vietējās reģiona šķirnes –, vainagojās ar panākumiem un radās diezgan plašs tādu šķirņu klāsts, kuras joprojām audzē arī mūsdienās. Tās galvenokārt ir šādas: ‘Dvorská’, ‘Kolora’, ‘Kora Zel’, ‘Žitavská’, ‘Karkulka’, ‘Hodonínska sladká vzpriamená’, ‘Irokez’, ‘Rubin’, ‘Czárdás’, ‘Kármin’ un ‘Szegedi 80’.

Kaut arī paprikas produkcijas ražošana bija dažādu tādu fabriku un uzņēmumu nodarbe, kuri bija pakļauti valstī notiekošajām sociālajām pārmaiņām, produkta specifiskums un tradicionālā ražošanas metode ir saglabājušies līdz mūsdienām.

Lai gan ievērojami papriku daudzumi ienāk no citiem reģioniem, produkta “Paprika Žitava” / “Žitavská paprika” ražošanai paredzēto papriku joprojām audzē Donavas līdzenumā; šī darbība reģiona mazajiem uzņēmumiem ir svarīgs ienākumu avots un darbavietu nodrošinātājs, kā arī savdabīgas kultūras un tradīcijas simbols.

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.upv.sk/swift_data/source/pdf/specifikacie_op_oz/SPECIFIKACIA_Paprika_Zitava.pdf

(1) OV L 343, 14.12.2012., 1. lpp.